open-index/open-wikipedia-markdown huggingface dataset:
Heckler & Koch P7

**P7** on kaliibriga 9×19 mm poolautomaatpüstol, mida aastatel 1978–2008 tootis Saksamaa ettevõte Heckler & Koch (H&K). Seda esitleti 1976. aastal nime **PSP** (*Polizei-Selbstlade-Pistole*, saksa keelest otsetõlkes *politsei iselaadiv püstol*) all.

Müncheni veresaun 1972. aastal ja vasakäärmuslike terroristlike rühmituste kasv (Punaarmee Fraktsioon, Revolutsioonilised Rakud) näitasid vajadust politseireformide jaoks, mispeale Lääne-Saksamaa liidumaade politseid korraldati ümber. Ka politsei käsirelvi moderniseeriti: senised Walther P38/P1 ja Walther PP/PPK asendati uutega, millele esitati järgmised nõudmised:

* Püstol pidi tulistama 9x19mm Parabellum padrunitega, minimaalse energiaga 500 J;
* Salv pidi mahutama vähemalt 8 padrunit;
* Püstol pidi töötama vigadeta peale 10 000 lasku;
* Püstol ei tohtinud kaaluda rohkem kui 1 kilogramm, maksimaalsed lubatud mõõtmed olid 180 mm pikkus x 130 mm kõrgus x 34 mm laius;
* Püstolit pidi saama kasutada mõlema käega;
* Püstolit pidi saama turvaliselt kanda laetuna (nii kabuuris kui ka taskus), seda pidi saama kiiresti välja tõmmata ja tulistada.

Konkursile esitati kolm disaini: Walther arendas P38st välja P5; SIG-Sauer arendas P220st välja P225 (P6) ja Heckler & Koch tuli välja uue P7ga. Lisaks oli Saarimaa politsei juba kasutusele võtnud Heckler & Kochi teise püstoli P9S.

Lääne-Saksamaal võeti P7 kasutusele Baieri ja Alam-Saksimaa politseis ning lisaks ka sõjaväepolitseis Feldjäger, peale taasühinemist ka Saksimaa politseis.

## Viited
AMT Backup

**AMT Backup** on Ameerika Ühendriikide väike poolautomaatpüstol. AMT Backupi tõi aastal 1978 turule ettevõte Ordnance Manufacturing Corporation (OMC), mis asus El Monte linnas Californias. Algselt valmistati püsse padrunitele .380 ACP ning neid turustati nimega **OMC Backup**. Varsti pärast Backupi turule toomist võttis tootmise üle ettevõte Arcadia Machine & Tool (AMT), mis viis ka toote nimesse sisse vastavad muudatused. AMT laiendas Backupide tootmise ka Irwindale'i linna.
Kotovsk

**Kotovsk** on linn Venemaal Tambovi oblastis. Asub 15 km Tambovist lõuna pool, Tsna paremal kaldal. 

Asula on tekkinud 1914. aastal rajatud püssirohutehase juurde. 1916. aastast oli Tambovi linnaosa, kandis nime Krasnõi Bojevik ja hiljem Oktjabrski. 1940 eraldati Tambovist, sai linnaõigused ning praeguse nime revolutsionäär Grigori Kotovski järgi.

2020. aasta alguses oli linna elanike arv arvestuslikult 28 955.

## Viited

## Välislingid

*https://kotovsk.tmbreg.ru
Žerdevka

**Žerdevka** on linn Venemaal Tambovi oblastis, Žerdevka rajooni keskus. Asub 130 km Tambovist lõuna pool, Savala jõe ääres. 

Linn sai alguse Tšibizovka külana. 1954. aastal sai praeguse nime ja linnaõigused.

2020. aasta alguses oli linna elanike arv arvestuslikult 13 964.

## Viited

## Välislingid

*https://zherdevka.ru/admg.html
Nicklas Bäckström

**Lars Nicklas Bäckström** (sündinud 23. novembril 1987 Valbos) on Rootsi jäähokimängija, kes mängib keskründajana NHL-i klubis Washington Capitals.

Ta alustas klubikarjääri Rootsi klubis Brynäs IF, mille koosseisus debüteeris ta Rootsi kõrgliigas hooajal 2004–05. Järgmine hooaeg valiti ta Rootsi kõrgliiga hooaja uustulnukaks.

2006. aastal valiti ta NHL-i ''draft''is Capitalsi poolt neljanda valikuna. Capitalsis mängib ta alates hooajast 2007–08. Oma debüüthooajal lõi Bäckström 14 väravat ja andis 55 väravasöötu ning valiti hooaja uustulnukate sümboolsesse koosseisu (*[[NHL All-Rookie Team]]*). Ta sai sel hooajal enim väravasööte andnud uustulnukaks Capitalsi ajaloos. 2018. aastal võitis ta Capitalsiga Stanley karika. Individuaalselt on tema edukaim hooaeg olnud 2009–10, kui ta kogus 101 punkti (33+68). Ta on läbi aegade enim väravasööte andnud mängija Capitalsis. Temast on Capitalsis mängides enim punkte kogunud ainult Aleksandr Ovetškin.

2016. aastal valiti Bäckström NHL-i tähtede mängule. Aastatel 2009 ja 2015 on ta valitud parimaks NHL-is mängivaks Rootsi mängijaks.

Hooaja 2012–13 alguses toimunud NHL-i tööseisaku ajal mängis ta KHL-i klubis Moskva Dinamo.

2014. aasta taliolümpiamängudel võitis Bäckström Rootsi jäähokikoondisega hõbemedali. Aastatel 2006 ja 2017 on ta Rootsi koondisega tulnud maailmameistriks. 2006. aasta maailmameistrivõistlustel sai ta 18 aasta ja kuue kuu vanuselt Rootsi ajaloo noorimaks mängijaks maailmameistrivõistlustel.

## Välislingid
* Nicklas Bäckström NHL.com lehel
* Nicklas Bäckström hockeydb.com lehel
Ulrich II (Mecklenburg-Stargard)

**Ulrich II** (arvatavasti enne 1428 – 13. juuli 1471) oli valitsev Mecklenburg-Stargardi hertsog aastatel 1466–1471. Ta oli hertsog Heinrichi ja tema naise Ingeborgi noorim laps.

## Elu

Ulrich II sündis tõenäoliselt enne 1428. aastat ja valitses koos oma isa Heinrichiga. Pärast isa surma 1466. aastal valitses ta üksi.

Ta abiellus Werle vürst Wilhelmi tütre Katharinega. Abielu kavandati 1446. aastal. Selleni jõuti aga alles pärast pikka tüli kaasavara üle. Stralsundi linnapea Otto Voge vahendusel jõuti 24. veebruaril 1454 sõbraliku kokkuleppeni, Ribnitzi lepinguni. Kindel punkt vaidluses oli Katharine ema, Pommeri Sophia osaluse üle tema venna, Pommeri hertsogi Barnim VIII päranduses, kes oli surnud 1451. aastal. Mecklenburgi pool väitis selle osa Katharine pulma kaasavaraks. See puudutas Barthi, Zingsti ja Damgarteni isandkondi, mille Barnim VIII oli pantinud 20 000 floriini eest Katharinele. Abiellumise täpne aeg pole teada, kuid tõenäoliselt oli see 24. veebruari (lepingu kuupäev) ja 15. septembri vahel 1454. aastal (Katharine esimene dokumenteeritud mainimine tema naisena). Katharinet on viimati mainitud 21. juulil 1475.

Ulrich suri 1471. aastal; käisid kuulujutud, et ta mürgitati. Ta maeti Wanzka kloostrisse. Kuna tal ei olnud meessoost pärijaid, läks Stargard tagasi Heinrich IV liinile, kes valitses juba ülejäänud Mecklenburgi.

## Järglased

# Ingeborg (suri arvatavasti 8. aprillil 1509)
# Elisabeth (suri 1532)
Deeva

**Deeva**, ka ***deva*** (sanskriti ja paali keeles देव, *Deva* ‘taevalik’, 'jumalik', 'täiuslik';  hiina keeles 天人, *tiān rén*; jaapani keeles 天, *ten*) on india mütoloogias, hinduismis, jainismis  ja budismis üleloomulik olend, jumalus.

Veedades jagunesid jumalad deevadeks ehk *sura*’deks ja asurateks. Hiljem omistati deevadele kõrgem ja asuratele madalam positsioon ning ainult sõna "deeva" hakkas tähistama jumalaid. 

Deevad asuvad justkui teistes dimensioonides ja pole tajutavad; nad võivad olla loodusjõudude või seletamatute nähtuste personifikatsioonid, nagu haldjad, kaitsevaimud vmt, näiteks mõisteti Jaapani šintoismis neid kui kamisid.

## Budism

Deevad budismis ei ole igavesed ega surematud. Nad ilmuvad, kaovad ja taaskehastuvad vastavalt oma karmale sansaaras, kuid nendes ei kehastu arhetüüpsed jumalad. Deevad budismis võivad eksida, teha rumalusi, vihastuda ja armukadetseda, eriti madalamates ihade valdades (*kāma-loka*). Inimolenditest erinevad ihade valla deevad peamiselt oma ajaliste ja ruumiliste dimensioonide ja võimete poolest.  

Paali kaanoni tekstides võib "deeva" tähendada nii üleloomulikku olendit, olekut budistlikus kosmoloogias (*devaloka*) kui ka sellele vastavat teadvuse seisundit (*[[jhāna]]*).

Taaskehastumist deevana peetakse heaks, ehkki ka deevad on sansaara olendid ja alluvad karma seadustele. 

Budistlikus kosmoloogias võib deevadel olla kuju, aga nad võivad olla ilma kujuta. Nende asukoht (*devaloka*) kolmikilmas võib olla nii vormitutes kui ka vormidega maailmades, kus viibivadki üksnes deevad  – ilma vajaduste, tahtmiste ja soovideta – aga deevad on ka ihade vallas koos oma ihade, tahtmiste ja soovidega. Ihade valla madalamates olekutes, kuues olemasolu valdkonnas, viibivad *[[trāyastriṃśa]]* ja *[[Maailmakaitsja|cāturmahārājikā]]* deevad, neist allapoole jääb aga juba inimeste maailm ja õnnetud olekud.

## Vaata ka

* Budistlik kosmoloogia

## Viited

## Välislingid

* Palikanon.com: Deva.
Brahmaloka

***Brahmaloka*** (sanskriti ja paali keeles ‘brahmade maailm’) on mõiste budismis, millega budistlikus kosmoloogias ja mütoloogias viidatakse brahmade ehk kõrgemate jumalate ehk deevade maailmale ehk nende asupaigale (sanskriti keeles ka *devaloka*). 

Brahmalokas on puhaste vormide, kujude ehk kehade vald (paali keeles *rūpaloka*) ja kujudeta ehk kehatu vald (*arūpaloka*) ning need on vastavuses teadvusseisundite ehk jhanadega.

***Brahmaloka*** kitsamas mõttes on budistlikus kosmoloogias kolm olekut kujude vallas ehk puhaste vormide olus.
 

Theravaada järgi on kujude vallas kuusteist erinevat olekut ning kõrgeim neist on *[[Akaniṣṭa]]*. 

Vadžrajaana mütoloogias peetakse *[[Akaniṣṭa]]*t üldse kõige kõrgemaks olekuks, mis asetseb kujudeta valla kohal ning kus viibib ürgbuda. 

Jumalaid, kes asuvad *brahmaloka*s, nimetatakse brahmadeks või brahmaihuga jumalusteks (sanskriti keeles *brahmakāyikā-devatā*). Budistlikus mütoloogias alluvad ka brahmad teo ja teovilja  ehk karma seadusele. 

## Viited
Friedrich Wilhelm I (Mecklenburg)

**Friedrich Wilhelm I** (28. märts 1675 – 31. juuli 1713) oli aastatel 1692–1713 valitsev Mecklenburgi hertsog Mecklenburgi hertsogkonna Mecklenburg-Schwerini osas.

Friedrich Wilhelm oli vürst Friedrich zu Mecklenburgi ja selle naise Christine Wilhelmine vanim poeg. Ta oli lastetu Mecklenburgi hertsogi Christian Ludwig I vennapoeg. Friedrich Wilhelmist sai 21. juunil 1692 oma onu järel Mecklenburgi hertsogkonna Schwerini osa valitseja. Pärast dünastia Mecklenburg-Güstrow' liini hääbumist hertsog Gustav Adolfi surmaga 1695. aastal sattus Friedrich Wilhelm vägivaldsesse pärimisvaidlusesse oma onu Adolf Friedrich II-ga, see eskaleerus kiiresti. Vaidlus viis riigi kodusõja äärele ja see lahendati võõrvõimude sekkumisega. Taani ja Norra kuningas Frederik IV loobus päranditaotlusest Mecklenburg-Güstrow' vürstkonnale vastutasuks hertsogi toetuse eest Taanile ja Norrale põhjasõjas. Vaidlus lõppes 1701. aastal Hamburgi kompromissiga. Mecklenburg jagati jälle kaheks piiratud autonoomiaga osaks. Kaks alamvürstkonda, Mecklenburg-Strelitz ja Mecklenburg-Schwerin, eksisteerisid 1918. aastani. Kompromissiga kehtestati dünastiale ka esmasündinu pärimisõigus.

1708. aastal kehtestas Friedrich Wilhelm tarbimis- ja maksustatuudi, et kõrvaldada kolmekümneaastase sõja ja põhjasõja rahanduslikud tagajärjed. Lisaks rüütlite ja vaimulike maksustamisele hõlmas see seadus pärisorjuse kaotamist, vabastades põllumehed mõisnike sõltuvusest. Endised talupojad said oma maad rentida ja sunnitöö tuli asendada palgalise tööga. See tekitas hertsogi ja mõisnike vahel terava konflikti.

Friedrich Wilhelm abiellus 2. jaanuaril 1704 Kasselis Hessen-Kasseli krahvi Karl I tütre Sophie Charlottega. Abielu oli lastetu.

Friedrich Wilhelmil oli arvukalt armukesi, kellega ta sai vähemalt 9 last, sealhulgas:

* Karl Ludwig von Mecklenburg auf Zibühl, Lübzin und Karcheez (suri 1703) 
* Margaretha Dorothea Gredler (suri 1744)

Friedrich Wilhelm suri Mainzis 31. juulil 1713 tagasiteel Schlangenbadist. Tema naine Sophie Charlotte asus elama Bützow'sse, kus ta suri. Ta maeti oma mehe kõrvale Schwerini vastvalminud Püha Nikolause kiriku krüpti.
Karl Leopold (Mecklenburg)

**Karl Leopold** (26. november 1678 – 28. november 1747) oli Mecklenburg-Schwerini hertsog aastatel 1713–1747.

Ta oli Friedrich zu Mecklenburgi ja tolle abikaasa Christine Wilhelmine teine poeg. Ta järgnes 1713. aastal hertsogina oma vennale Friedrich Wilhelm I-le.

Karl Leopold abiellus kolm korda. Tema esimene abikaasa oli vürst Heinrich Casimir II tütar Sophie Hedwig. Nad abiellusid 27. mail 1709 Leeuwardenis ja lahutasid abielu 1710. aastal. See abielu jäi lastetuks.

Tema teine abikaasa oli Klaus Friedrich von Lepeli tütar Christine Dorothea. Nad abiellusid 7. juunil 1710 Doberaus ja lahutasid abielu 2. oktoobril 1711. See abielu jäi lastetuks.

Tema kolmas abikaasa oli Venemaa tsaari Ivan V tütar Jekaterina Ivanovna. Nad abiellusid 19. aprillil 1716 Danzigis. Sellest abielust sündis tütar Anna Leopoldovna.
Christian Ludwig II (Mecklenburg)

**Christian Ludwig II** (15. mai 1683 – 30. mai 1756) oli Mecklenburg-Schwerini hertsog aastatel 1747–1756.

Ta oli Friedrich zu Mecklenburgi ja selle naise Christine Wilhelmine poeg.

1714. aastal abiellus ta Gustave Carolinega ja nad said järgmised lapsed:
* Friedrich (1717–1785)
* Ulrike Sophie (1723–1813)
* Ludwig (1725–1778)
* Louise (1730)
* Amalie (1732–1775)

Tema leibkonnas töötasid organisti ja klavessiinimängijana Johann Gottfried Müthel ning koomikuna Conrad Ekhof.
Bernardo Buontalenti

**Bernardo Buontalenti** (sündinud 1536. aasta paiku Firenzes, surnud 25. või 26. juunil 1608 Firenzes, hüüdnimega **Bernardo Delle Girandole** ('Tulevärgi-Bernardo'), oli Firenze arhitekt ja insener, kõige enam on ta tuntud teatriarhitektina, -insenerina ja lavakujunduste autorina.

## Elu ja looming
Buontalenti oli Medici perekonna teenistuses juba noorukina ja teenis neid terve eluaja. Uffizi paleesse Firenzes ehitas ta 1585–1586. aastatel õukonnateatri (tänaseks ümber ehitatud) keeruka lavaga, kus tema juhtimisel korraldati suurejoonelisi vaatemänge. Pidustuste jaoks kujundas ta kostüümid arvukatele mütoloogilistele ja allegoorilistele tegelastele, nagu planeedid, jumalad, nümfid, inglid ja lohed; tema konstrueeritud lavatehnika abiga loodi hämmastavaid lavalisi eriefekte; eriti kuulsad olid ka tema korraldatud tulevärgietendused.

Buontalenti polnud ainult teatriarhitekt, ka kujundas ka aedu, paleesid, villasid ja kindlusi ning oli sõjandusinsener. Erilisel kohal lavakujunduse ajaloos on tema säilinud eskiisid tema arvatavasti omakäeliste märkustega 1589. aastal Cosimo I pulmades etendatud "La Pellegrina" intermeediumide jaoks. Lavatehnika insenerina oli ta üks teerajajaist barokkteatri ja baroki dekoratiivkunstide vallas.

Bernardo Buontalenti looming kuulub stiililt maneristliku kunsti ja arhitektuuri alla. Tema kujundatud on Medicite villa Pratolinos, Tribuna-nimeline kunstikamber Uffizi galeriis, Bianca Cappello palee Via Maggiol, Forte Belvedere ja Buontalenti grott Boboli aedades.

Buontalentit peetakse traditsiooni järgi *[[gelato]]* leiutajaks.

## Viited

## Välislingid

* D. Facaros, M. Pauls. Bernardo Buontalenti. Fortresses and Ice Cream. – Florence Art & Culture
* Vesivärviga koloreeritud bistrijoonistus, kavand "La Pellegrina" intermeediumidele Victoria ja Alberti muuseumis
William Karlsson

**Lars William Karlsson** (sündinud 8. jaanuaril 1993 Märstas) on Rootsi jäähokimängija, kes mängib keskründajana NHL-i klubis Vegas Golden Knights.

Ta alustas klubikarjääri Rootsi klubis Västerås IK, mille koosseisus debüteeris ta Rootsi esiliigas hooajal 2010–11. Aastatel 2012–2014 mängis ta Rootsi kõrgliiga klubis HV71. Hooajal 2012–13 valiti Karlsson Rootsi kõrgliiga hooaja uustulnukaks.

2011. aastal valiti ta NHL-i ''draft''is Anaheim Ducksi poolt 53. valikuna. Põhja-Ameerikasse suundus ta mängima hooajal 2013–14, debüteerides American Hockey League'i klubis Norfolk Admirals. NHL-is tegi ta Ducksi meeskonnas debüüdi 11. oktoobril 2014 ja lõi kaks päeva hiljem mängus Buffalo Sabresi vastu oma esimese värava NHL-is.

2015. aasta märtsis siirdus Karlsson Columbus Blue Jacketsi. 2017. aasta juunis liitus ta äsja NHL-iga liitunud klubiga Vegas Golden Knights. 2017–18 põhihooajal lõi ta liigas 43 väravat ja andis 35 väravasöötu. Ta oli löödud väravate arvult liigas paremuselt kolmas mängija. Golden Knights jõudis oma debüüthooajal Stanley karika finaali, kus kaotati Washington Capitalsile mängudega 1:4. Väljalangemismängudes lõi Karlsson seitse väravat ja andis kaheksa väravasöötu. 2018. aastal valiti ta hooaja parimaks Rootsi mängijaks NHL-is. 2018. aastal pälvis ta lisaks Lady Byng Memorial Trophy.

Hooaja 2019–20 seisuga on Karlsson Golden Knightsi ajaloo suurim väravalööja (82 põhihooaja väravat).

2012. aastal tuli Karlsson Rootsi kuni 20-aastaste koondisega juunioride maailmameistriks. 2017. aastal tuli ta Rootsi jäähokikoondise koosseisus maailmameistriks.

## Välislingid
* William Karlsson NHL.com lehel
* William Karlsson hockeydb.com lehel
Semiluki

**Semiluki** on linn Venemaal Voroneži oblastis, Semiluki rajooni keskus. Asub Doni jõe paremal kaldal, 10 km Voroneži kesklinnast läänes.

Asulat on mainitud 1615. aastal. Linnaõigused sai 1954. aastal.

2020. aasta alguses oli linnas 27 036 elanikku.

## Viited

## Välislingid

* http://semiluki-gorod.ru
2020. aasta plahvatused Beiruti sadamas

**2020. aasta plahvatused Beiruti sadamas** on kaks võimsat plahvatust, mis toimusid 2020. aasta 4. augusti õhtul Liibanoni pealinna Beiruti sadamas.

Plahvatused põhjustas 2014. aastal sadama territooriumile ladustatud 2750 tonni ammooniumnitraati. 3,3 magnituudiga plahvatuste tulemusel moodustus umbes 124&nbsp;m läbimõõduga 43&nbsp;meetri sügavune plahvatuskraater. Purunes 120&nbsp;000 tonni vilja mahutanud elevaator, Beirutis jäi peavarjuta ligikaudu 300&#160;000 inimest, kuulutati välja kahenädalane erakorraline seisukord. Plahvatuste mõju oli tunda näiteks ka 240&#160;km kaugusel Vahemeres asuval Küprose saarel, Süürias, Türgis ja Iisraeli põhjaosas. 


Damages after 2020 Beirut explosions 1.jpg|Purunenud elevaator (vasakul) ja plahvatuskraater

Aftermath of the 2020 Beirut explosions august 6 2020 08.jpg|Beiruti sadam 6. augustil


5. augusti info järgi sai plahvatustes surma vähemalt 100 ja vigastada 4000 inimest. Teadete järgi konfiskeeriti mõni aeg varem ühelt laevalt plahvatusohtlik materjal, mis ladustati sadamas. Samas oli seal juba kuus aastat seisnud 2750 tonni lämmastikväetist. Varem, 4. augusti õhtul teatas AP News, et plahvatanud oli pürotehnika ladu, mis süttis põlema; selle tagajärjel hukkus Reutersi allikate järgi kümmekond inimest. 4. augustil teatati ka, et kohapealsete jõustruktuuride esindajate sõnul olevat tulekahju tekkinud seoses sellega, et üritati keevitada kinni lao seintesse murtud pragusid ja sellega elimineerida lasti varguse oht. Sealjuures süttis last põlema.

## Viited

## Välislingid
* Beirut Explosion – in Pictures by *[[The Guardian]]*
* In Pictures: Huge Explosion Rocks Beirut by *[[CNN]]*
* Photos: Explosion Leaves Beirut in Shatters by *[[NPR]]*
* The Lebanon Explosions in Photos by *[[The New York Times]]*
* Explosion in Beirut: Photos From a City Still Reeling From the Blast by *[[Time]]*
* Beirut explosion: Before-and-after images, BBC News, 7.8.2020
* Before and after satelite photos, CNN
* https://novaator.err.ee/1143602/uuring-beiruti-plahvatus-oli-uks-ajaloo-tugevamaid Novaatori artikkel Beiruti plahvatusest
Aleksandr Okunev

**Aleksandr Okunev** (ka **Aleksander**; sündinud 5. juulil 1961 Tallinnas) on eesti näitleja ja teatripedagoog.

Ta on lõpetanud 1978. aastal Tallinna 26. Keskkooli.

Aastatel 1978–1979 õppis ta Vene Draamateatri õppestuudios, 1983. aastal lõpetas rahvateatrite lavastaja-näitejuhi erialal Leningradi Kultuuriinstituudi.

Aastatel 1987–1990 mängis ta Viadukti stuudioteatris. Alates 1990. aastast on ta Vene Teatri näitleja. Ta on osalenud teleseriaalides ja filmides ning olnud teatris Junost pedagoog ja lavastaja. 

Alates 2008. aastast juhendab Haabersti Vene Gümnaasiumi teatristuudiot Forte.

## Rolle

## Tunnustus
*2018 Valgetähe V klassi teenetemärk

## Viited

## Välislingid
*Aleksandr Okunev Vene Teatri kodulehel
*Aleksandr Okunev Eesti teatri biograafilise leksikoni veebiversioonis
*Aleksandr Okunev Eesti Filmi andmebaasis
Rüütli 40

**Rüütli 40** on hoone Pärnus aadressil Rüütli tänav 40.

1866. aastal klassitsistlikus stiilis ehitatud hoone on tunnistatud riiklikuks kultuurimälestiseks.

Tänapäeval tegutsevad hoones mitmed ööklubid.

## Ajalugu
1834. aastal kustutati Pärnu kindluslinnade nimistust ja linnavõim asus Rootsi-aegset kindlust likvideerima. Vana muldvall kühveldati kaitsekraavi.

1863. aastal põles maha Kuninga 3 hoovis asunud Saksa Tütarlastekooli hoone. Uus koolimaja ehitati esimese hoonena tasandatud muldvalli asemele aastatel 1863–1866. Klassitsistlikus stiilis hoone ehitas Tori ehitusmeister Jaan Tammann ja järelevalvet teostas šveitslasest arhitekt Rudolf Maag.

Saksa Tütarlastekool alustas hoones tööd 11. jaanuaril 1866 ja andis seal gümnaasiumiõpet kuni 1904. aastani, mil koliti Nikolai tänava 26 Pärnu Tütarlaste Gümnaasiumi hoonesse. Sel ajal tunti hoonet nimega *die weisse Töchtershule* ('valge tütarlastekool').

1904–1910 tehti majale juurdeehitused Ringi ja Hommiku tänava poole.

Hiljem asusid hoones mitmesugused asutused ja kauplused, nagu näiteks Pärnu-Tallinna Juurdeveo Raudtee Valitsus, Pärnu Krediitpank, Kaitseliidu Pärnumaa maleva staap, A. & E. Gerbersoni kübarakauplus, õpetajate osaühisuse Liit raamatu- ja kirjatarvete kauplus.

1. juulil 1931 avati hoone ruumides Hommiku ja Rüütli tänava nurgal linnaapteek. Apteegi sisekujunduse ja mööbli projekteeris linnaarhitekt Olev Siinmaa.

Nõukogude perioodil kasutati hoonet algul elamuna, hiljem asus seal ohvitseride maja.

1994. aastal avati hoone II korrusel Pärnu esimene ööklubi Mirage.

Majas asunud Linnaapteek kolis sealt välja 2003. aastal.

Apteegi ruumides avati hiljem öölokaal A.P.T.E.K. Samuti tegutseb majas öölokaal Kassa.

Hoone fassaadi remonditi 2018. aastal. Samal aastal suleti ööklubi Mirage.

## Viited


## Välislingid

* Pärnu: Valge koolimaja ehk ööklubi Mirage. – Pärnu Postimees
* Linnaapteegis varjatakse vaatamisväärset mööblit – Pärnu Postimees
* Ajalooline õiend Rüütli 40 hoone kohta
The Late Show

**"The Late Show"** on Ameerika Ühendriikide vestlussaade, mida telekanal CBS näitab argipäeva hilisõhtuti. Saade on eetris olnud alates 1993. aastast, 2015. aastal vahetus saatejuht. 

Saatejuht alustab saadet tavaliselt *stand-up* monoloogiga, kus teeb nalja popkultuuri, päevakajaliste sündmuste ja poliitika üle. Seejärel suhtleb ta stuudioansambli juhiga ning intervjueerib kuulsaid saatekülalisi. Lisaks on saatel mitmeid korduvaid saateosi. Peale saate püsiansambli astuvad aeg-ajalt üles ka muud muusikalised külalised, samuti esitavad oma kavasid koomikud. 

Stuudio asub Ed Sullivani teatris Manhattanil New Yorgis.

CBS teatas 2025. aasta suvel saate lõpetamisest 2026. aasta kevadel.

## "The Late Show with David Letterman"

Aastatel 1993–2015, kokku 22 aastat, juhtis saadet David Letterman ning saade kandis pealkirja "The Late Show with David Letterman". Saate muusikajuht oli kogu selle aja vältel Paul Shaffer, kes juhtis saates musitseerinud ansamblit The CBS Orchestra, mis varem oli tuntud kui The World's Most Dangerous Band. 

2015. aasta mais läks Letterman pensionile. Tema juhtimisel tehti kokku 4263 saadet. 

Lettermani saatejuhiks oleku ajal pälvis saade kuus Emmyt.

Kõige rohkem vaatajaid oli saatel, mis läks eetrisse 1994. aasta 23. veebruaril pärast 1994. aasta taliolümpiamänge. Seda saadet vaatas 15 miljonit inimest. 

Viimast Lettermani juhitud saadet 2015. aasta 20. mail vaatas 13,76 miljonit vaatajat ning tegu oli saate ajaloo suuruselt teise reitinguga. 

## "The Late Show with Stephen Colbert"

Alates 2015. aasta septembrist juhib saadet Stephen Colbert ja saate pealkiri on "The Late Show with Stephen Colbert". Kui oma varasemas saates "The Colbert Report" kehastas Colbert libaparempoolset tegelaskuju, siis "The Late Show'd" juhib ta iseendana. Talle sekundeerib stuudioansambli Stay Human juht Jon Batiste, kes musitseerib koos ansambliga. 

Võrreldes teiste hilisõhtuste vestlussaadetega on Colberti saatekülaliste seas rohkem poliitikutaustaga inimesi. Esimese kahe nädala jooksul käisid saates Jeb Bush, Joe Biden, Ban Ki-moon, Stephen Breyer, Bernie Sanders, Elizabeth Warren, Donald Trump ja Ted Cruz.

Pärast president Trumpi ametisse vannutamist 2017. aasta jaanuaris on Colbert korduvalt Trumpi administratsiooni kritiseerinud. 

2020. aasta koroonapandeemia ajal läks saade eetrisse saatejuhi kodust, seda filmisid saatejuhi pereliikmed ning kuulsaid külalisi intervjueeriti videosilla kaudu. Ka kodus tehtud saadetes suhtles Colbert edasi ansambli juhi Batiste'iga.

Seni suurim vaatajate arv saavutati 2016. aasta veebruaris, mil pärast Super Bowli otse-eetris üle kantud "The Late Show'd" jälgis 21,1 miljonit vaatajat. 

## Viited

## Välislingid
* CBS: The Late Show with Stephen Colbert
Mike Hoffman

**Michael Hoffman** (sündinud 24. novembril 1989 Kitcheneris Ontario provintsis) on Kanada jäähokimängija, kes mängib NHL-i klubis Montreal Canadiens ründajana vasakäärel.

2009. aastal valis Ottawa Senators ta NHL-i ''draft''is 130. valikuna. NHL-is debüteeris ta Senatorsi meeskonnas 23. detsembril 2011 mängus Carolina Hurricanes. Aastatel 2010–2013 mängis ta põhiliselt American Hockey League'i klubis Binghamton Senators. 2011. aastal võitis ta Binghamton Senatorsiga Calder Cupi. Hoffmani esimene täishooaeg Ottawa Senatoris oli 2014–15, kui ta lõi liigas 27 väravat ja andis 21 väravasöötu. Tema seni resultatiivseim hooaeg NHL-is on olnud 2018/19 (36+34).

2018. aasta juunis siirdus ta Florida Panthersi. 2021. aasta jaanuaris sõlmis ta üheaastase lepingu St. Louis Bluesiga. Sama aasta juulis siirdus ta Montreal Canadiensi, kellega sõlmis ta kolmeaastase lepingu.

2023. aasta augustis kaubeldi Hoffman suurema tehingu raames algselt Canadiensist Pittsburgh Penguinsi, kuid hiljem San Jose Sharksi.

## Viited

## Välislingid
* Profiil NHL.com lehel
* Profiil lehel hockeydb.com
Manuel Turizo

**Manuel Turizo Zapata** (esinejanimega **Manuel Turizo**, ka **MTZ**; sündinud 12. aprillil 2000 Monterías Colombias) on Colombia *[[reggaeton]]*'i-laulja.

## Elulugu
Manuel Turizo sündis ja kasvas Colombia linnas Monterías, muusikaga hakkas tegelema 13-aastaselt. Kui ta sündis, kinkisid vanemad tol ajal kaheaastasele vennale Julianile kitarri ja mikrofoni. Mõni aasta hiljem proovis Manuel Turizo õppida kitarrimängu, kuid tundis, et ei saa seda endale lubada, ja hakkas hoopis lauluhäält arendama. Kuigi ta soovis saada veterinaararstiks, otsustas ta pärast Kuuba muusikaõpetaja juures laulutundide läbimist jätkata oma muusikukarjääri. Lapsena laulis ta samal ajal, kui vend mängis kitarri ja nende lemmiklaule. Manuel hakkas laule kirjutama, kui vend Medellinis lõpetas.

Aastal 2016, kui ta oli alles kuusteist, andis Manuel Turizo välja Ladina-Ameerikas suure hiti kogunud Una Lady Como Tu, kelle laulu on YouTube'is vaadatud praegu 1,4 miljardit korda ja vaatamisi 225 miljonit. Tüki tootis Zensei, sildiga La Industria Inc.

2017. aastal vabastas ta Bésame'i koos Puerto Rico räppari Valentinoga.

19. oktoobril 2017 teeb ta koostööd Piso 21-ga, Déjala Que Vuelva, millel on praegu 1,5 miljardit vaatamist.

2018. aasta septembris teeb ta Vaina Loca ja Ozuna koostööd, see lugu jõudis Billboard Hot 100 94. kohale.

2018. aasta oktoobris teeb ta koostööd Mau y Ricky Desconocideosega.

2019. aasta märtsis jõudis tema singel Sola Billboard Latin Airplay esikohale.

23. augustil 2019 andis ta välja oma esimese albumi ADN koos Zion y Lennoxi, Norieli, Ozuna, Nicky Jami, Sechi ja Anuel AA koostööga, ADN saavutas Billboard Hot Latinil kaheksanda koha.
Jadrin

**Jadrin** (tšuvaši Етĕрне (Etörne); niidumari Ядырна; mäemari Йӓдӹрнӓ) on linn Venemaa Tšuvaši Vabariigis, Jadrini rajooni keskus. Asub Sura jõe vasakul kaldal, 75 km Tšeboksarõst edelas.

Asulat on mainitud 1590. aastal. Linnaõigused sai 1781. aastal. Linn kuulus Kaasani kubermangu.

Jadrinis tegutsevad masinaehitus-, toiduainete- ja ehitusmaterjalitööstuse ettevõtted.

Linnas on sündinud keeleteadlane Nikolai Ašmarin ja näitleja Nikolai Mordvinov.

## Viited

## Välislingid
Luke Schenn

**Luke Schenn** (sündinud 3. septembril 1989 Saskatoonis Saskatchewanis) on Kanada jäähokimängija, kes mängib kaitsjana NHL-i klubis Toronto Maple Leafs.

Aastatel 2005–2008 mängis Schenn Western Hockey League'i klubis Kelowna Rockets.

2008. aastal valis Toronto Maple Leafs ta NHL-i ''draft''is viienda valikuna. Oma debüüthooajal NHL-is (2008–09) valiti ta uustulnukate hooaja sümboolsesse koosseisu (*[[NHL All-Rookie Team]]*). Maple Leafsis mängis ta aastatel 2008–2012 kokku neli hooaega. NHL-i klubidest on ta mänginud veel Philadelphia Flyersis (2012–2016), Los Angeles Kingsis (2016), Arizona Coyotesis (2016–2018), Anaheim Ducksis (2018), Vancouver Canucksis (2019, 2021–2023) ja Tampa Bay Lightningis (2019–2021). 2020. ja 2021. aastal võitis Schenn Lightningiga Stanley karika. 2023. aasta veebruaris kaubeldi Schenn Canucksist tagasi Maple Leafsi.

2008. aastal tuli ta Kanada kuni 20-aastaste koondisega juunioride maailmameistriks. 2009. aasta maailmameistrivõistlustel võitis Schenn Kanada jäähokikoondises hõbemedali.

Tema noorem vend Brayden Schenn mängib samuti NHL-is.

## Välislingid

* Luke Schenn NHL.com lehel
* Luke Schenn hockeydb.com lehel
Erik Haula

**Erik Haula** (sündinud 23. märtsil 1991 Poris) on Soome jäähokimängija, kes mängib NHL-i klubis New Jersey Devils keskründajana.

Jäähokit hakkas Haula mängima Soome klubis Ässät. 2009. aastal valis Minnesota Wild ta NHL-i ''draft''is 182. valikuna. Aastatel 2010–2013 mängis Haula Minnesota Ülikooli jäähokimeeskonnas. Hooaja 2012–13 lõpus debüteeris ta American Hockey League'i klubis Houston Aeros. NHL-is tegi ta Wildi meeskonnas debüüdi 29. novembril 2013 mängus Colorado Avalanche'i vastu. Esimese värava lõi ta liigas 18. jaanuaril 2014 mängus Dallas Starsi vastu. Aastatel 2014–2017 mängis ta kolm hooaega Wildi põhikoosseisus.

Aastatel 2017–2019 mängis ta kaks hooaega Vegas Golden Knightsi ridades, jõudes 2018. aastal klubiga Stanley karika finaali. 2019. aasta juunis siirdus ta Carolina Hurricanesi. 2020. aasta veebruaris liitus ta Florida Panthersiga. 2020. aasta detsembris sõlmis ta üheaastase lepingu Nashville Predatorsiga.

2021. aasta juulis sõlmis ta kaheaastase lepingu Boston Bruinsiga. Vaatamata tagasihoidlikule algusele tegi ta 2021/22 NHL-is oma paremuselt teise hooaja (18+26). 2022. aasta juulis kaubeldi Haula Bruinsist Pavel Zacha vastu New Jersey Devilsi.

2014. aasta maailmameistrivõistlustel võitis Haula Soome jäähokikoondise koosseisus hõbemedali.

## Viited

## Välislingid
* Erik Haula NHL.com lehel
* Erik Haula lehel hockeydb.com
Stend

**Stend** on alus, konstruktsioon, ehitis vms seadmete, masinate vms uurimiseks, taatlemiseks, proovimiseks, katsetamiseks, teimimiseks vms tegevuseks.

## Kirjandus
*ENE 7 (RUND –TING). Tallinn 1975. Lk 274

## Välislingid
*Eesti õigekeelsussõnaraamat (ÕS) 2018
Eesti Kultuurkapitali helikunsti sihtkapitali aastapreemia

**[[Eesti Kultuurkapitali helikunsti sihtkapital|Eesti Kultuurkapitali helikunsti sihtkapitali]] aastapreemia** on helikunstipreemia, mida annab välja Eesti Kultuurkapital. Preemia asutati 1995. aastal.

Helikunsti sihtkapital aastapreemiatega tunnustatakse hooajal enim silma paistnud saavutusi Eesti muusikamaastikul. Preemiakandidaate saavad esitada professionaalse muusikaga seotud organisatsioonid, ühingud, asutused ning üksikisikud. Auhinna rahalise suuruse määrab helikunsti sihtkapitali nõukogu. 

Helikunsti sihtkapitali aastapreemiad antakse kätte igal aastal rahvusvahelisel muusikapäeval, 1. oktoobril.

## Vaata ka

* '''Eesti Kultuurkapitali aastapreemia''' -> Eesti Kultuurkapitali helikunsti aastapreemia
* Eesti Kultuurkapitali helikunsti sihtkapitali elutööpreemia

## Viited

## Välislingid

* Aastapreemiad. Eesti Kultuurkapitali veebisait
Abaševo

**Abaševo** ehk **Apaš** (vene *Абашево*, tšuvaši *Апаш*) on küla  Venemaal Tšuvaššias Tšeboksarõ rajoonis, Abaševo külaasunduse keskus. Asub Rõkša jõe vasakul kaldal, 124 m kõrgusel merepinnast ja 20 km kaugusel Tšeboksarõst.

Abaševo järgi on nime saanud Abaševo kultuur. 1925. aastat kaevati küla lähedal välja 3 kurgaani, millest leiti keskmise pronksiaja hauad.

1795 oli külas 142 talu 439 mehe ja 431 naisega. 1897 oli külas 437 elanikku, 1939. aastal 573 elanikku ja 2010. aastal 230 majapidamist ning 838 elanikku.

Elanikud on peamiselt tšuvašid.

## Viited
Friedrich (Mecklenburg)

**Friedrich II,** hüüdnimega **Vaga** (9. november 1717 – 21. aprill 1785), oli Mecklenburg-Schwerini hertsog 1756. aastast kuni surmani.

## Noorus

Friedrich sündis Schwerinis Christian Ludwig II ja selle naise Gustave Caroline pojana.

Friedrichi lapsepõlves ja nooruses oli tema intellektuaalsele ja vaimsele arengule suur mõju vanatädil, Mecklenburg-Schwerini hertsoginnal Augustal, kes sisendas talle pietismi uskumusi.

## Mecklenburg-Schwerini hertsog

Pärast isa surma 1756. aastal võttis Friedrich hertsogkonna valitsemise üle. Varsti pärast tema troonileasumist kisti riik seitsmeaastasesse sõtta.

Friedrich oli pietismi toetaja. Ta julgustas arendama koolisüsteemi, edendas tekstiilitööstust ja tühistas piinamise. 1764. aastal viis ta oma residentsi Schwerinist Ludwigslusti lossi. 1765. aastal käskis ta arhitekt Johann Joachim Buschil ehitada keiserliku kiriku (lõpetati 1770. aastal, nüüd linnakirik) ja jätkas aastatel 1772–1776 Ludwigslusti lossi laiendamist.

## Abielu

Friedrich abiellus 2. märtsil 1746 Schwedtis Württembergi Friedrich Ludwigi tütre Louise Friederikega. Nad said neli last, kes surid noorelt.

Pärast tema surma päris hertsogkonna tema vennapoeg Friedrich Franz I.
Laura Siegemund

**Laura Siegemund** (sündinud 4. märtsil 1988 Filderstadtis Baden-Württembergis) on saksa tennisist.

Tema kõrgeim koht WTA edetabelis on olnud 27. (29. august 2016).
Tsivilsk

**Tsivilsk** (tšuvaši Çӗрпӳ (Śörpü/Śĕrpü)) on linn Venemaa Tšuvaši Vabariigis, Tsivilski rajooni keskus. Asub 35 km Tšeboksarõst kagus.

Asula on rajatud 1589. aastal Vene tsaaririigi sõjalise tugipunktina tšuvaši küla Śĕrpü juurde. 1781. aastal sai linnaõigused.

Linn on nime saanud hüdronüümi Tsivil (tšuvaši Śaval) järgi. Linnas suubub Malõi Tsivili jõgi Bolšoi Tsivili jõkke.

## Viited

## Välislingid
Luige raudteepeatus

Luige raudteepeatus on kavandatav raudteepeatus Rail Balticu raudteeliinil. Luige raudteepeatus asub eelduskohaselt Luige küla idaosas. 

Tulevikus peatuksid Luige raudteepeatuses ainult Rail Balticu kohalikud rongiliinid. Asukoht on veel täpsustamisel.

## Vaata ka
*Rail Baltic
Assaku raudteepeatus

**Assaku raudteepeatus** on kavandatav raudteepeatus Rail Balticu raudteeliinil. Peatus rajatakse plaani järgi Assaku küla lõunaossa Tallinna–Tartu–Võru–Luhamaa maantee lähistele.

Tulevikus peatuksid Assaku raudteepeatuses ainult Rail Balticu kohalikud rongiliinid.
Paul Friedrich (Mecklenburg)

**Paul Friedrich** (15. september 1800 – 7. märts 1842) oli Mecklenburg-Schwerini suurhertsog aastatel 1837–1842.

## Elulugu

Ta sündis Ludwigslustis Friedrich Ludwigi ja Jelena Pavlovna pojana. Paul Friedrich sai hariduse Genfis, Jenas ja Rostockis. Ta sai Mecklenburg-Schwerini troonipärijaks 1819. aastal pärast oma isa surma.

1. veebruaril 1837 sai ta vanaisa Friedrich Franz I järel suurhertsogiks. Tema valitsemisajal nähti ette suurhertsogkonna taristu ja õigussüsteemi parandamist, samuti valitsuse asukoha üleviimist Ludwigslustist Schwerini. Sellegipoolest oli Paul Friedrich suuresti huvitatud ainult sõjalistest teemadest ja veetis suurema osa ajast oma vägesid drillides. Kui Paul Friedrich jõudis keskikka, valis ta elamusterikkama eluviisi, eelistades ainult oma armukese seltskonda. Paul Friedrich suri 1842. aastal külmavõetult, kui ta kiirustas tulekahjule oma pealinnas.

## Abielu ja lapsed

Paul Friedrich abiellus 25. mail 1822 Berliinis Preisi printsessi Alexandrinega. Nad said järgmised lapsed:

* Friedrich Franz II (1823–1883)
* Luise (1824–1859)
* Wilhelm (1827–1879)
* Helene (1829–1835)
* Marie (1831–1836)
* Pauline (1833–1894)
Robin Cook

**Robin Cook** (28. veebruar 1946 Bellshill, North Lanarkshire – 6. august 2005) oli Suurbritannia poliitik. Šotimaalt pärit Cook oli Leiboristliku Partei liige. Ta oli 1997. aasta maist kuni 2001. aasta juunini Suurbritannia välisminister. Suurbritannia parlamendi liige oli ta alates 1974. aastast kuni surmani.

Pärast 2001. aasta parlamendivalimisi sai ta leiboristide saadikurühma juhiks. 17. märtsil 2003 astus ta sellelt kohalt tagasi protestina Suurbritannia osaluse vastu Iraagi sõjas.

## Viited

## Välislingid
* https://www.theguardian.com/news/2005/aug/08/guardianobituaries.labour
Rüütli 45

**Rüütli 45** on ärihoone Pärnus aadressil Rüütli tänav 45. 

Tänapäeval tegutsevad gootipäraselt historitsistliku välisilmega hoones hotell Bristol, restoran Beijing, Elleni Pagariäri, karaokebaar Coco Loco ja põgenemistuba.

## Ajalugu
Algul elamuks mõeldud hoone on ehitatud kahes järgus. 1900. aastaks valmis Boris von Bocki projekteeritud osa Hommiku ja Rüütli tänava nurgal. Kohe seejärel 1904. aastal valmis juurdeehitis Ringi tänava nurgal linnaarhitekt Hugo von Wolffeldti projekti järgi.

Hoones avati esimese järgu hotell-restoran Bristol. Hotelli 14 numbrituba asusid hoone teisel korrusel, restoran oli esimesel korrusel. Esimesel korrusel paiknes ka kaupmeeste ühenduse A. Pusill ja M. Mikk "masinate ladu", kust sai tellida mitmesuguseid masinaid ja seadmeid.

1918. aastal paiknes hoones 6. jalaväepolgu staap.

Nõukogude perioodil tegutses hotell Bristol Kalevi võõrastemaja nime all. Hiljem asus seal Pärnu toitlustustrusti kontor. Eraldi tegutses esimesel korrusel paiknenud restoran Bristol. Restorani hilisemad nimed olid Baltika ja Perona. Samuti esimesel korrusel paiknenud söökla kandis nime söökla nr 2.

Pärast Eesti taasiseseisvumist on hoones lisaks hotellile ja restoranile asunud asutusi ja kauplusi, näiteks kasiinod, pangakontorid, lihapood ja kingituste äri.

## Viited


## Välislingid

* Pärnu: Rüütli tänav 45 ehk söökla nr 2. – Pärnu Postimees
* Rüütli 45 rentnike lugu – Pärnu Postimees
Brian Boyle

**Brian Paul Boyle** (sündinud 18. detsembril 1984 Hinghamis, Massachusettsis) on USA jäähokimängija, kes mängib keskründajana NHL-i klubis Pittsburgh Penguins.

Aastatel 2003–2007 mängis ta neli hooaega Boston College'i jäähokimeeskonnas.

2003. aastal valis Los Angeles Kings ta NHL-i ''draft''is 26. valikuna. Kingsi meeskonnas debüteeris Boyle 2008. aasta veebruaris.

Hiljem on Boyle NHL-is mänginud veel New York Rangers (2009–2014), Tampa Bay Lightningi (2014–2017), Toronto Maple Leafsi (2017), New Jersey Devilsi (2017–2019), Nashville Predatorsi (2019) ja Florida Panthersi (2019–2020) ridades. 2021. aasta septembris liitus ta Penguinsiga.

2018. aastal osales Boyle NHL-i tähtede mängul. Samal aastal pälvis ta Bill Masterton Memorial Trophy.

2017. aastal teatas ta, et tal on diagnoositud krooniline müeloidleukeemia.

2021. aasta maailmameistrivõistlustel võitis Boyle USA jäähokikoondise koosseisus pronksmedali.

## Viited

## Välislingid
* Profiil NHL.com lehel
* Profiil lehel hockeydb.com
Indrek Liit

**Indrek Liit** (sündinud 6. augustil 1983 Hiiumaal) on eesti helilooja ja akordionist.

## Haridus
1999. aastal lõpetas Liit Palade Põhikooli ja Rudolf Tobiase nimelise Kärdla Muusikakooli akordioni erialal. 2004. aastal lõpetas ta samal erialal Georg Otsa nimelise Tallinna Muusikakooli, kus õppis ka kompositsiooni. Samal aastal jätkas ta õpinguid Eesti Muusika- ja Teatriakadeemias kompositsiooni erialal Helena Tulve käe all.

## Loometegevus
Indrek Liidu ansambliteost "Studium" esitati Eesti Muusikapäevade raames 2005. aastal. Tallinna Euroopa kultuuripealinna programmi raames andis Liit koos saateansambliga tangokontserdi Salme Kultuurikeskuses. 2012. aastal esines ta festivalil Hiiu Folk. Liit on esinenud ka ansamblis Kuuüdi

2011. aastal valmis Indrek Liidu laulutsükkel Ave Alavainu tekstidele "Tuule, vee ja kivi laulud" (9 laulu, 40 min), 2012. aastal laulutsükkel Paul-Eerik Rummo tekstidele (5 laulu, 24 min), 2014. aastal sümfoonia nr. 1 "Sebralill" (45 min), 2015. aastal "Saarnak. Udu" taas Ave Alavainu tekstile. Ta on kirjutanud ka piazzollalikke tangosid, klaverirondosid ja väikevorme, sh ansambliteoseid ja laule Marie Underi jt tekstidele. Tema kirjutatud on muusika 2009. aasta tudengifilmile "Kollane Partmees".

2015. aastal ilmunud CD "Pihlamarjasõda" arvustuses kirjutas Gerhard Lock: "Küsimusele, kas Indrek Liitu võiks pidada Hiiumaa Raimond Valgreks, vastab "Pihlamarjasõda" mitme valsi ja meeldejääva lauluga. Ka akordioni­saund, julge meloodia ja -harmoonia­käsitlus ning oskuslik instrumentatsioon on tähelepanu väärt paralleelid."

Liit on salvestanud ka klassikalisi ja omaloomingulisi tangosid järgmise plaadi tarbeks, öeldes kommentaariks: "Mulle väga meeldib tango ning akordion on väga tangolik pill" ja teisal: "Eestlastena oleme siin külmal põhjamaal natuke külmad, seega natuke eksootikat, särtsu ja pipart ei tee meile halba."

## Diskograafia ja publikatsioonid
Indrek Liidu muusika on ilmunud CD-del "Suur N" (Indrek Liit & Kuuüdi, 2010; N plaadi pealkirjas on *niente* ehk vaikus), "Pihlamarjasõda" (2015; tekstid: Ave Alavainu (7), Madis Ristmägi (3); Indrek Liit – akordion, Tuuliki Laane – viiul, Erki-Andres Nuut – rohupill ja meloodika, Janno Pokk – nyckelharpa ja käsitrumm, Marju Metssalu – vokaal, Madis Ristmägi – vokaal ja kitarr), "Heatahtlikkus. Klaverirondod, Op. 1" (2017; Reet Ristmägi – klaver) 
 ja "Sümfoonia nr. 1, Op. nr. 2 "Sebralill"" (2018; esitab arvuti).

2011. aastal ilmus talt laulik Madis Ristmägi tekstile "Tuule, vee ja kivi laulud" (Tallinn: Talmar & Põhi, 2011, ISBN/ISSN: 9790801705150).

## Viited

## Välislingid
* Indrek Liidu koduleht
* Gerhard Lock "Tule too tuld, kui julged" Sirp, 05.02.2016 (arvustus CD-le "Pihlamarjasõda")
* Klaverirondo "Heatahtlikkus" Indrek Liidu lehel Facebookis, 9. jaanuar 2018
Igor Rogatšov

**Igor Rogatšov** (sündinud 8. augustil 1962) on Eesti näitleja.

Ta lõpetas aastal 1983 Boriss Štšukini nimelise Kõrgema Teatrikooli (professor Juri Katin-Jartsevi kursusel).

Ta oli aastatel 1986–1996 ja on uuesti aastast 2015 Vene Teatri näitleja. Ta on olnud ka Malaja Bronnajal oleva Moskva draamateatri näitleja.

## Isiklikku
Tema vend Oleg Rogatšov oli samuti Vene Teatri näitleja.

## Välislingid
*Igor Rogatšov Vene Teatri kodulehel

## Rollid
Christian Dvorak

**Christian Dvorak** (sündinud 2. veebruaril 1996 Palosis Illinoisis) on USA jäähokimängija, kes mängib NHL-i klubis Montreal Canadiens keskründaja või vasaku ääreründajana.

Aastatel 2013–2016 mängis ta Ontario Hockey League'i (OHL) klubis London Knights. 2016. aastal tuli ta klubiga OHL-i meistriks. 2015–16 põhihooajal oli Dvorak 52 väravaga liiga suurim väravakütt.

2014. aastal valis Arizona Coyotes ta NHL-i ''draft''is 58. valikuna. NHL-is debüteeris Dvorak hooajal 2016–17. Esimese värava lõi ta NHL-is 3. novembril 2016 mängus Nashville Predatorsi vastu.

Pärast viit hooaega Coyotesi müüdi tema mängijaõigused 2021. aasta septembris Montreal Canadiensile.

2016. aastal võitis Dvorak USA kuni 20-aastaste koondisega juunioride maailmameistrivõistlustel pronksmedali. 2017. aasta maailmameistrivõistlustel kuulus ta USA jäähokikoondisse.

## Viited

## Välislingid
* Profiil NHL.com lehel
* Profiil lehel hockeydb.com
Kuus olemasolu valdkonda

**Kuus olemasolu valdkonda** või **kuus olemise valda** (sanskriti keeles *ṣaḍgati *‘kuus minekut’; tiibeti keeles *’gro ba drug*; hiina keeles 六道 *liudao*; jaapani keeles *rokudō*) on budistlikus kosmoloogias kuus sansaara valdkonda ihade olus. 

Ihade olu on budistliku kosmoloogia järgi madalam kolmest olust; sellest kõrgemad on vormide olu ja vormitu olu ja selles võidakse sündida kuude järgmisse olekusse:

*deevad,

*inimesed

*asurad,

*preetad,

*loomad või

*põrguolendid.

Kolme esimest olekut peetakse headeks, sest virgumisteed on neis hõlpsam leida. Ainult inimesena sündinud võivad jõuda täieliku virgumise ehk budasuse ja nirvaanani ning sansaarast välja pääseda. Kolme viimast peetakse halbadeks olekuteks, sest neis on ränkade kannatuste tõttu väga raske asuda virgumisteele.

Mõnes vadžrajaana õpetuses on iga olek vastavuses ühe kindla domineeriva meeleplekiga: deevad uhkuse, inimesed iha, asurad kadeduse, preetad ahnuse, loomad teadmatuse ja põrguolendid vihaga.

Kuut olemasolu valdkonda kujutatakse olemiserattal.

## Vaata ka

* Budistlik kosmoloogia
* Olemisratas

## Viited
Kraftwerk

**Kraftwerk** on saksa ansambel, mille moodustasid 1970. aastal Düsseldorfis Ralf Hütter ja Florian Schneider. Ansamblit peetakse üheks elektroonilise muusika populariseerijaks.

Aastal 2014 pälvis ansambel Grammy elutööauhinna ja 2021. aastal arvati nad Rock'n'rolli Kuulsuste Halli.
Alex Killorn

**Alexander Joseph Killorn** (sündinud 14. septembril 1989 Halifaxis Nova Scotias) on Kanada jäähokimängija, kes mängib NHL-i klubis Anaheim Ducks keskründajana.

Aastatel 2008–2012 mängis ta neli hooaega Harvardi Ülikooli jäähokimeeskonnas.

2007. aastal valis Tampa Bay Lightning ta NHL-i ''draft''is 77. valikuna. 2012. aasta mais sõlmis ta klubiga kaheaastase lepingu. NHL-i tööseisaku tõttu debüteeris ta Lightningi meeskonnas alles hooaja 2012–13 teises pooles. Hooaja esimeses pooles mängis ta American Hockey League'i klubis Syracuse Crunch. Esimese värava NHL-is lõi Killorn 17. veebruaril 2013 mängus Florida Panthersi vastu.

16. märtsil 2019 tegi ta mängus Washington Capitalsi vastu oma NHL-i karjääri esimese kübaratriki. Tema resultatiivseim hooaeg Lightningis oli 2022/23, mil ta lõi 27 väravat ja andis 37 väravasöötu. 2020. ja 2021. aastal võitis ta Lightningiga Stanley karika.

2023. aasta juulis sõlmis ta nelja-aastase lepingu Anaheim Ducksiga.

2017. aasta maailmameistrivõistlustel võitis ta Kanada jäähokikoondise koosseisus hõbemedali.

## Viited

## Välislingid
* Alex Killorn NHL.com lehel
* Alex Killorn hockeydb.com lehel
Horostyta

**Horostyta** on küla Poolas Lublini vojevoodkonnas Włodawa maakonnas Wyryki vallas. Horostyta asub Włodawast umbes 21 km lääneloodes.

Küla on esmamainitud 1521. aastal.

## Viited
Tyler Johnson

**Tyler Johnson** (sündinud 29. juulil 1990 Spokane'is, Washingtoni osariigis) on USA jäähokimängija, kes mängib NHL-i klubis Chicago Blackhawks keskründajana.

Aastatel 2007–2011 mängis ta neli hooaega Western Hockey League'i klubis Spokane Chiefs.

2011. aasta märtsis sõlmis ta Tampa Bay Lightningiga kolmeaastase lepingu. Oma väikese kasvu tõttu (173 cm) ei olnud teda NHL-i ''draft''is valitud.

Hooajal 2011–12 mängis ta American Hockey League'i (AHL) klubis Norfolk Admirals, võites klubiga Calder Cup'i. Põhihooajal lõi liigas 37 väravat, millega oli liiga suurim väravakütt. Ta pälvis põhihooaja väärtuslikumale mängijale antava Les Cunningham Award'i. Hooaja 2012–13 esimeses pooles mängis ta AHL-i klubis Syracuse Crunch. NHL-is debüteeris Johnson Lightningi meeskonnas 2013. aasta märtsis. Esimese värava lõi ta NHL-is 16. märtsil 2013 mängus Carolina Hurricanesi vastu. Oma esimesel täispikal hooajal NHL-is (2013–14) lõi ta liigas 24 väravat ja andis 26 väravasöötu. Ta valiti samal hooajal liiga hooaja uustulnukate sümboolsesse koosseisu (*[[NHL All-Rookie Team]]*).

Hooajal 2014–15 jõudis Johnson Lightningiga Stanley karika finaali, kus kaotati mängudega 2:4 Chicago Blackhawksile. Väljalangemismängudes lõi ta 13 väravat ja andis 10 väravasöötu. 13 väravaga oli ta väljalangemismängude suurim väravakütt. 23 punkti suutis väljalangemismängudes koguda veel ka Blackhawksi mängija Patrick Kane. Lightningiga võitis ta Stanley karikavõistlused aastatel 2020 ja 2021.

2021. aasta juulis müüdi Johnsoni mängijaõigused Chicago Blackhawksile.

2010. aastal tuli Johnson USA kuni 20-aastaste koondisega juunioride maailmameistriks. 2014. aasta maailmameistrivõistlustel kuulus ta USA jäähokikoondisse.

## Viited

## Välislingid
* Tyler Johnson NHL.com lehel
* Tyler Johnson hockeydb.com lehel
Madis Kolk (teatrikriitik)

**Madis Kolk** (sündinud 16. oktoobril 1974 Keilas) on eesti teatriteadlane ja -kriitik. 

Ta õppis aastatel 1982–1985 Keila Algkoolis, 1985–1992 Keila 1. Keskkoolis. 1994. aastal lõpetas Tallinna Bakalaureuse Erakooli ja 1999. aastal Tartu Ülikooli teatriteaduse eriala bakalaureusekraadiga, magistrikraadi sai 2010. aastal. 

Aastatel 2000–2001 oli ta ajalehe Sirp teatritoimetaja, 2001–2002 Ugalas kirjandusala juhataja, 2002–2003 ajakirja Teater. Muusika. Kino teatritoimetaja ja peatoimetaja kohusetäitja ning alates 2003. aastast peatoimetaja ja teatritoimetaja. 2006. aastast on ta ka Eesti Apostlik-Õigeusu Kiriku kirjastuse peatoimetaja.

Madis Kolk õpetab Tallinna Ülikoolis, Eesti Kunstiakadeemias ning Eesti Muusika- ja Teatriakadeemia lavakunstikoolis teatriajalugu ja -teooriat. 

Ta on olnud teatrifestivalide „Draama 2001“ ja „Draama 2010“ ning 2013. aastal teatrikeskuse Vaba Lava kuraator, kuulunud teatrite loomenõukogudesse, koostanud aastaraamatuid "Teatrielu" (2005, 2006, 2009 ja 2010). 

Madis Kolk oli 2018. aastast kuni 2020. aasta märtsini koos Lea Tormise ja Meelis Oidsaluga Vikerraadio teatrisaate „Teatrivaht“ saatejuht.

## Liikmesus
Ta on alates 2000. aastast Eesti Teatriuurijate ja -kriitikute Ühenduse ning Eesti Teatriliidu liige. 

## Tunnustus
* 2000 ajalehe Sirp aastapreemia
* 2012 Reet Neimari nimeline kriitikaauhind

## Isiklikku
Madis Kolk oli aastatel 2002–2016 abielus Sheila Kolgiga (sündinud Laos). 2016. aastast on tema elukaaslane Kaja Kann.